Rijeka, 25. veljače 2020.g.

**OBJAVA ZA MEDIJE**

**NEEDCOMPANY FESTIVAL U RIJECI – ZA LJUBITELJE SUVREMENOG KAZALIŠTA**

**I ONE KOJI ĆE TO TEK POSTATI**

*Jedinstveni „Needcompany festival“ organizira se u Rijeci od 29. veljače do 6. ožujka u sklopu programa Doba moći Europske prijestolnice kulture. Uoči prve izvedbe održava se uvodni razgovor. Ulaznice za predstave moguće je kupiti po cijenama s popustima.*

**Jedna od najvažnijih predstavnica suvremenog europskog teatra, belgijska umjetnička skupina Needcompany u sedam dana trajanja festivala izvest će tri predstave i donijeti jednu izložbu**, čime predstavlja bogatstvo i raznolikost svoga umjetničkog rada – jedna je predstava primarno glazbena, druga dramska, a treća plesna. Središnja predstava, „Sve što je dobro“, nastala je u koprodukciji RIJEKE 2020 u partnerstvu s HNK Ivana pl. Zajca, a Rijeka je ključno mjesto na njihovoj velikoj europskoj turneji.

Predstave Needcompanyja i njihov cijeli umjetnički rad teško je ugurati u klasične kategorije. Govoreći o njemu, neki će spominjati postdramski teatar, neki drugi će isticati njihov internacionalizam i višejezičnost, mnogi će ih obožavati, a neki ih neće razumjeti. No nitko neće ostati ravnodušan. Njihove predstave su dinamične i uzbudljive, istovremeno zabavne i ozbiljne, ponekad i tragične, govore o našim društvima, o intimi i međuljudskim odnosima.

Predstave ponekad sadrže i eksplicitne scene i gola tijela, ne da bi provocirale nego i tijelo koriste kao medij izražavanja. Utoliko sadržaj programa Festivala Needcompany nije nužno prikladan za mlađe od 16 godina.

**Uvodni razgovor o Needcompany**

Prvog dana festivala, u subotu 29.2., kada se otvara izložba „18 videa“ u DeltaLabu te održava prva predstava „Koncert benda koji gleda u krivom smjeru“ u HKD-u na Sušaku, **u ZajcLabu** (bivši Ivex, Delta 5/I) s početkom u **18.30 sati** sati **Nina Violić**, **Agata Juniku**, **Igor Ružić**, **Ivan Plazibat**, **Ivana Meštrov** i **Morana Matković**, uz moderiranje **Nataše Antulov**, pred publikom i sa publikom otvoreno će razgovarati o iskustvu gledanja i promišljanja suvremenog postdramskog teatra. Ovaj je razgovor uvod u ***Needcompany festival***.

Sudionici uvodnog razgovora govorit će, stručno i osobno, o iskustvu gledanja predstava koje prelaze granice i miješaju različite izričaje – kazalište, ples, video umjetnost, glazbu – kao i višejezičnost, privatno i javno, intimno i političko. Razgovarat će o osnovnim idejama postramskog teatra i o tome kako se kao gledatelj ili gledateljica pripremiti za napor i užitak gledanja i sudjelovanja u umjetnosti koja prelazi uobičajena fizička, simbolička, metaforička i duhovna ograničenja. Središnje pitanje razgovora je kako gledamo i kako bismo mogli gledati novi teatar, kako otvoriti čula za neobičnu estetiku, novu poetiku, kako uživati u neočekivanom, šokantnom, čak i odbojnom – i o mnogo čemu drugom posebnom što donosi umjetnički rad ove intrigantne i ni po čemu obične umjetničke skupine.

Belgijska skupina **Needcompany** već je ranije nastupala u Hrvatskoj, ali nikada do sada svoj rad nije pokazala na tako ekstenzivan način na koji će to učiniti u sklopu festivala koji se odvija u okviru programa Europske prijestolnice kulture. Festival čini multimedijalna izložba i tri različite interdisciplinarne predstave.

Kao sastavni dio programskog pravca **Doba moći,** Needcompany festival doprinosi otvaranju velikih, ponekad teških tema naše zajedničke europske povijesti i naše sadašnjosti, unoseći u ta opća pitanja osobne perspektive. Ljubavna priča prepliće se s pričom o Europi koja žrtvuje svoje vrijednosti, a velika grupa ljudi podliježe mržnji i netoleranciji. Tragedija i zabava sljubljuju se u neizmjernom trudu umjetnika da komuniciraju i pokušaju da ih se čuje. Vezivno tkivo zajedništva koje nastaje kad smo suočeni sa smrću. I nitko se ne pretvara da želi doći do cilja i rješenja. U središtu interesa je problem.

„*Problem ne mora biti riješen. Problem jest rješenje. Kada bi umjetnost ponudila rješenje problema, više ne bi bila umjetnost. Umjetnost je problem*“, ističe **Jan Lauwers**, osnivač i voditelj Needcompanya.

U uvodnom razgovoru će sudjelovati: **Nina Violić**, nagrađivanja kazališna i filmska glumica, dramska prvakinja HNK u Zagrebu, **Agata Juniku**, teatrologinja idocentica na Odsjeku za dramaturgiju Akademije dramske umjetnosti u Zagrebu, kazališni kritičar **Igor Ružić** i kazališni redatelj **Ivan Plazibat** koji je pohađao -  Venice Biennale Theatre Workshop Jan Lauwers 2015., dok će kustosica i povjesničarka umjetnosti **Ivana Meštrov** i voditeljica programskog pravca *Slatko i slano* **Morana Matković** uvesti posjetitelje u izložbu „18 videa“.

Razgovor će moderirati **Nataša Antulov**, dramaturginja u HNK I. pl. Zajca koja radi i kao redateljica, dramaturginja i autorica na raznim kazališnim i filmskim projektima.

**Popusti na ulaznice za predstave**

Ulaznice za predstave se mogu kupiti preko **online sustava Eventim,****u HNK Ivana pl. Zajca, u RiHubu (Ivana Grohovca 1a)**, te sat vremena prije početka predstave 29.02. u HKDu na Sušaku.

**Za grupne dolaske** na Needcompany predstave, tj. za one koji kupe 8 ili više ulaznica, odobrava se popust od 30%. **Za studente i umirovljenike** odobrava se popust na kupnju ulaznice od 40%.

Također, u ponudi je i **festivalska ulaznica** (koja uključuje sve tri predstave). U cijeni festivalske ulaznice obračunat je popust od 20% (festivalska ulaznica može se kupiti u HNK Ivana pl. Zajca, u RiHubu, te sat vremena prije početka predstave 29.02. u HKD-u na Sušaku).

**Program Needcompany festivala:**

UVODNI RAZGOVOR: Nina Violić, Agata Juniku, Igor Ružić, Ivana Meštrov i Morana Matković, uz moderiranje Nataše Antulov

29. veljače 2020. - Zgrada Ivex-a Rijeka – Delta 5/I ZajcLab – početak u 18.30 sati

IZLOŽBA: 18 VIDEA – Lemm&Barkey / Needcompany

29. veljače – 6. ožujka 2020. – Zgrada Ivex-a Rijeka - DeltaLab001, otvaranje 29.02. u 19.30 sati

KONCERT BANDA KOJI GLEDA U KRIVOM SMJERU – MaartenSeghers / Needcompany

29. veljače 2020. – Hrvatski kulturni dom Rijeka u 21 sat

SVE ŠTO JE DOBRO – Jan Lauwers / Needcompany (BE)

3. i 4. ožujka 2020. HNK Ivana pl. Zajca Rijeka u 19,30 sati

ZAUVIJEK – Grace Ellen Barkey / Needcompany

6. ožujka 2020. HNK Ivana pl. Zajca Rijeka u 19,30 sati

**„Sve što je dobro“ – premijera u sklopu Europske prijestolnice kulture**

**Posebna atrakcija za posjetitelje je premijera najnovije Needcompany predstave „Sve što je dobro“** nastale u koprodukciji **Rijeke 2020, HNK Ivana pl. Zajca, Needcompanyja** i njihovih partnera. Autor i redatelj predstave je slavni **Jan Lauwers** osnivač i voditelj ove belgijske skupine, dobitnik Zlatnog lava za životno djelo, a **Maarten Seghers** autor je glazbe.

„Sve što je dobro“ govori o gubitku i nadi. **To je ljubavna priča u vrijeme kada Europa žrtvuje vrijednosti, a velika grupa ljudi podliježe mržnji i netoleranciji.** To je priča o obitelji umjetnika u svakodnevnim brigama i sveprisutnoj smrti, koja se podjednako nemilosrdno nameće i u izolaciji njihova doma i u vanjskom svijetu.

„*Identitet je ponekad jedini spas i jedini izraz samopoštovanja za najsiromašnije među nama. No on stvara lažnu sliku. To je iskvarena slika koja u rukama nacionalističkih sila može postati oružje. Umjetnici moraju učiniti sve što je u njihovoj moći da bi svojom „poetikom" snažno odgovorili na sveprožimajuću političku zagušenost kojoj smo izloženi. Brexit, Trump, Erdogan, uništavanje našeg planeta, teror ekspanzionističke ekonomske politike i gubitak solidarnosti problemi su koje mora riješiti politika. A poetika je ta koja mora skrbiti o čovječanstvu*“ – ističe Jan Lauwers uoči premijerne izvedbe u Rijeci.

Unaprijed zahvaljujem na objavi i srdačno pozdravljam.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42